૧૯૮૨ ની યુનોની સભાએ પુન:વિચારણા હાથ ધરી વિકલાંગોના વિકાસ માટે મંત્રણા કરી તેના અસરકારક શિક્ષણ, તાલીમ, રોજગાર અને પુનર્વસનનાં કાર્યક્રમોને પહોંચી વળવા વિશ્વભરમાં જાગૃતિ લાવવાના હેતુથી ૧૯૮૩ થી ૧૯૯૨ ના દાયકાને ‘વિશ્વ વિકલાંગ’ દાયકા તરીકે મનાવવાનું ઠરાવ્યું હતુ. પરિણામે દુનિયાભરના દેશોએ ક્રાંતિકારી પગલાં ભર્યા છે. વિકલાંગોના કલ્યાણ માટે અનેક કાયદાઓ પણ ઘડાતા રહે છે. આ બધી જ સાનુકૂળતાઓને લીધે આજે કોઈ પણ વિકલાંગ વ્યક્તિ સમાજમાં ગૌરવપુર્વક પોતાનું જીવન જીવી શકે છે. ઘોર જંગલના કોઈ વૃક્ષને કાપી બનેલી, નાનકડી દીવાસળી આખા જંગલને સળગાવી શકે છે, તેમ ખોટી વિચારધારાને શરણે થયેલો કહેવાતો તજજ્ઞ અંધ વ્યક્તિને થોડા આર્થિક સ્વાર્થ ખાતર હાનિ પહોંચાડી શકે છે.